Den dansk-irakiske skuespillerinde og tv-vært Dina Al-Erhayem er død. Det oplyser skuespillerindens familie i et opslag på Facebook, skriver Ekstra Bladet.

Avisen har desuden været i kontakt med skuespillerindens far, som bekræfter dødsfaldet.

Dina Al-Erhayem blev 44 år. Hun blev blandt andet kendt for filmene ’Flugten’, ’Mod resten af verden’ og ’Dommeren’.

Samtidig kunne hun flere gange ses som tv-vært, blandt andet for DR1-programmet ’Dinas dates’ og ’Univers’, der blev sendt på DR2.

I opslaget på Facebook skriver skuespillerindens søster Anja Al-Erhayem på vegne af familien:

»Med de tungeste hjerter har vi netop sagt farvel til vores højtelskede søster. Dina har de senere år i stigende grad kæmpet en særdeles vanskelig kamp mod psykisk sygdom«.

»Vi - og mange andre - kæmpede for hende og håbede til det sidste, at hun ville vælge livet«, skriver hun.

Blev troende kristen

Dina Al-Erhayem blev uddannet skuespiller fra Aarhus Teater i 2003.

Hun er vokset op i Gilleleje med en dansk mor, irakisk far og tre ældre søskende.

Hun blev særligt kendt, da hun i 2006 var vært på talkshowet ’Dinas dates’, hvor hun i løbet af 13 programmer inviterede en række kendte mænd på date i jagten på at finde ’den perfekte mand’.

Undervejs blev hun troende kristen, hvilket førte til jobbet som vært på trosprogrammet ’Univers’. Hun har de senere år afholdt en række foredrag om sit forhold til religion.

I 2014 startede hun talkshowet ’Dinas talkshow’ på dk4, hvor journalist Ole Stephensen siden hen kom til, og navnet ændredes til ’Dinas og Oles talkshow’.

ritzau